text: Fornem pris og penge til beton-bro 
  21 februar 2019 kl. 05.29
  And the winner is....Byggebranchens Oscar-pris går i år til tegnestue, der står bag Ellipsen. Betonbroen ved Filsø. 
  - Er det rigtigt? Nej hvor er det flot. Men nu er det jo ikke Varde kommune, der skal have roserne, siger viceborgmester Anders Linde, Venstre.
  Anders Linde, viceborgmester, (V), Varde: "Jeg synes, broen er gennemtænkt og flot. Det giver jo en anden oplevelse via broen at kunne komme lidt ud i søen fremfor at stå inde på kanten af den."
  Tegnestuen Schønherr er blevet tildelt Betonelement-Prisen 2019 og Utzon-Statuetten – populært kaldet byggebranchens Oscar. Prisen og statuetten får de "for deres brug af industrielt præfabrikerede betonelementer i tilblivelsen af en oval betonbro i det enestående Vesterhavske naturlandskab ved Filsø", som det hedder i en pressemeddelelse fra Dansk Byggeri.
  - Jeg synes, broen er gennemtænkt og flot. Det giver jo en anden oplevelse via broen at kunne komme lidt ud i søen fremfor at stå inde på kanten af den, siger Anders Linde.  
  
  Trækker turister til 
  Broen omkring Filsø er udviklet i et samarbejde mellem Realdania, Aage V. Jensens Naturfond og Naturstyrelsen. Betalt af Aage V. Jensens Naturfond. I 2011 begyndte arbejdet med at genskabe søen gennem et af danmarkshistoriens største naturgenopretningsprojekter. Fra landbrugsjord til natur. Et arbejde, der sluttede i 2017. 
  Hvert år lægger omkring 100.000 besøgende vejen forbi Filsø, og med prisen håber Anders Linde kun på, at endnu flere har lyst til et besøg i området.
  - Vi vil kun være glade for, at prisen kan være med til at trække endnu flere turister derud, mener Anders Linde, viceborgmester i en kommune med stor fremgang netop i antallet af turistbesøg.  
  Tegnestuen får ikke kun et klap på skulderen, men også 75.000 kroner.
  